**יעקב גולדשמיט (רינגל) (בועז)**

רינגל נולד בשלושים במרץ 1920 בעיירה מייניגוב בגרמניה. בשנת 1939 עלה ארצה והצטרף לגרעין אל-גביש. רינגל נהרג בהתפוצצות מחסן חומרי נפץ בחורשות כפר מנחם.

***החוברת לזכרך באה לספר עליך, רינגל,***

***והנה היא באה לספר על עצמנו, על חיינו, על אנשינו***

***כאילו את המוות היא באה להזכיר- והנה היא מעידה על החיים..***

***על דמות האדם שלנו.******על מאבקו.******על טעם חיינו.*** *(מתוך החוברת לזכרו)*

**עמרם בן חורין (אורנה)**

עמרם נולד בארבעה בספטמבר 1939 בכפר מנחם. בשנת 1964 נישא לשולמית ונולד להם בן, צור. התייצב למלחמת ששת הימים כאשר נקרא לדגל. כמפקד ניחן בכושר מנהיגות למופת, בשלווה פנימית, ובבטחון עצמי, שנרכש תוך נסיון חיים. עמרם נע לעבר מוצבי האויב דרך שדה חשוף וזרוע מוקשים והוא מפלס דרך מוביל את גדודו אחריו. עמרם נהרג במלחמת ששת הימים בהסתערות על העיר עזה. הרקפות היונים, השיטוטים הפרהיסטוריים לחירבת דומדום, לתל א-סאפי ,היכולת הזאת, לא להיחסף בזרם, גם מול הקולקטיב עכשיו אתה רואה למה רציתי לחתום קבע?"..

**יוחנן בן חורין (בועז)**

יוחנן נולד בעשרה באפריל 1945 בכפר מנחם. היה חובב מוסיקה וניגן בחצוצרה בסידרת קונצרטים כחבר בתזמורת הפילהרמונית וכל כולו היה נתון לה. התמסר לחקלאות ועבד בשלחין. חובב טבע ועבד כפקח איזורי ברשות שמורות הטבע;  עליז ברוחו ועדין בנפשו. את שירותו הצבאי עשה במסגרת הנח"ל. במאי 1967 גויס לחזית הדרום. יוחנן נהרג במהלך הסתערות כוח צנחנים על מתחם מצרי. יהי זכרו ברוך.

**"עוצם עיניים ומנופף ידיים לצדדים (כמו מנצח), בעוד הרדיו מנגן בחדר הסמוך, כאילו כלום לא קיים: רק שניהם – המוסיקה ונני...לעיתים, עומד בעיניים עצומות, ושר או מזמזם, את הליווי של איזה יצירה לחצוצרה. נני היה באמת תופעה מיוחדת. מירה**

**דני גלבוע (אורנה)**

דני נולד בשלושה-עשר במרץ 1942 בכפר מנחם, בקיץ 1967 נשא לאשה את שרה ונולדו להם שתי בנות, יערה ונירית. ב 1969 נבחר דני כמזכיר הקיבוץ. על כתפיו הוטל עומס של קיבוץ רב-גילי על כל בעיותיו. גישתו האנושית, האישית, השיחה החברית השקטה שלו, החיוך המלבב- כל אלה סייעו לדניאל לשאת את המשימה אשר הטיל עליו הקיבוץ. הוא עשה את כל מעשיו ברצינות ושקדנות ומתוך שאיפה לשלמות.

בנובמבר 1970 נפל, בדרכו לשירות מילואים.

**"מה לעשות שרה? צבא זה צבא? אנחנו נתבעים להקריב די הרבה משך השירות הצבאי שלנו.... הצבא הוא שלנו ובלעדיו אין לנו קיום." שלום ולהתראות דני**

**גבריאל ברעם (בועז)**

גברי נולד בעשרים ושישה בדצמבר 1954 בכפר מנחם. הוא היה חובב ספורט נלהב והצטיין בשחייה, באתלטיקה ובמיוחד בכדור-יד. בשנת 1972  נמנה עם משלחת ספורטאי הנוער ששלחה ישראל, לאולימפיאדה במינכן. כאשר פרצה מלחמת יום הכיפורים גויס לחזית המצרית וכשלא התקבל ממנו כל סימן חיים הוא הוכרז נעדר. כחצי שנה לאחר סיום המלחמה נמצא הטנק בו נהרגו גברי וכל צוות הטנק.

***"לבני היקר "האבוד": הלילה בשעה 12:30***

***הודיעו לי שאתה ח י ח י חי ! ! !***

***נשיקות מאבא שיושב כעת ומוסר את הידיעה הטובה*** ***לאמציה בכתב.***

***בנשיקות ובאהבה (בלי חרדה)***

***שלך אמא ואבא"***

**עמוס ברגר (אורנה)**

עמוס נולד בארבעה-עשר בינואר 1953 בכפר סבא . לאחר שנת שירות בשומר הצעיר הוא הוצב לחיל השריון ולאחר הטירונות הוצב לסיירת של חטיבה שבע.

הוא אמר: "אין ברירה. צריך לשרת בצה"ל, ואם כבר לתת - אז לתת את הטוב ביותר".

עמוס נהרג במלחמת יום הכיפורים בקרבות רמת הגולן.

**" לא מסתדרות לי המילים, ולא המחשבות. איך אכתוב על בן?**

**תם ונשלם עשרים שנות אושר."**

**אמא**

**ראובן כהן (בועז)**

ראובן נולד בשניים במרץ 1946. ב-1971 נשא לאישה את אתי.  כ"איש המצחיק" של המשק ידע לחתום בהומור כל אירוע, לרבות אירועים רצינים. צבעיו ורישומיו פיארו את המשק ונגינתו שעשעה את יושביו. כספורטאי היה חבר קבוצת הכדוריד של "הפועל" כפר-מנחם ולימים עמד בראשה. ראובן נפל במלחמת יום הכיפורים בקרבות רמת הגולן.

(מלחמת ששת הימים) 8.6.67 כתב-

"הורים יקרים נורא!

מאמצע הקיבינמט אני שולח כמה מילים.

מלחמה זאת מלחמה-

שלום אני רוצה!"

**גיא שלו (אורנה)**

גיא נולד בכפר מנחם בשנים-עשר באפריל 1960. מאביו, שמע גיא רבות על הקרבות שבהם השתתף והסיפורים קסמו לו. כשהתקרב מועד גיוסו לצה"ל, היה ברור לו שיתנדב לאחת היחידות המובחרות. לאחר סיום לימודיו התגייס לסיירת גולני. גיא נהרג בפשיטת צה"ל על מעוזי מחבלים בדרום לבנון.

***"והיום ענבלי מספרת שהכרת כל ציפור לפי קולה, מעופה וצבעיה,***

***וכל צמח. לא תארתי שקלטת כל כך הרבה מטיולים אלה, הייתי צריכה לשמוע זאת מענבלי ולקרא במכתביך."*** ***אמא***

**גדי פטיש** (בועז)

גדי נולד בכפר מנחם בעשרים וחמישה ביוני 1944 גדי נישא לאינה ונולדו להם שתי בנות, הדר ויפעת. בגיל שמונה-עשרה התגייס לצה"ל והתנדב לשייטת 13

ביום הראשון למלחמת ששת הימים, 5.6.1967, יצא ל"פעולת אלכסנדריה" ונפל בשבי המצרי"

מדי יום כתב באופן מפורט את חוויות השבי על פתקים שהחביא בתפר במעילו. בינואר 1968 שוחרר עם חבריו בעסקת חילופי שבויים.

כעבור שנים, במסגרת הסכמי השלום בין ישראל למצרים במרץ 1979, הוזמן גדי להשתתף במשלחת הישראלית כנציג השבויים וזכה להוקרה מנשיא מצרים אנואר סאדאת.

בשל הצלילות הרבות בקישון במהלך שירותו הצבאי, חלה בסרטן. לאחר מאבק עיקש במחלה, נפטר גדי בגיל 45.

***"גדי ילדי,***

***....את כל אונו ונפשו השקיע במשק ילדים.***

***תמיד שלו ומאורגן, אף פעם לא התרגז,***

***שום דבר בעולם לא הפריע לשקט הנפשי שלו." אמא***

**יואל בן אשר (אורנה)**

יואל נולד בעשרים ושלושה במרץ 1951, בקיבוץ דן, משם הגיעה המשפחה לכפר מנחם. בקיץ 1973 נשא לאישה את סמדר ונולדו להם שלושה ילדים, נועם, אלה וענבל.

יואל תמיד היה הנשמה הטובה בכל חברה ומשפחה, המפייס, התומך והעוזר. בזמן השירות בשל הצלילות הרבות בקישון, במהלך שירותו בצבא, חלה בסרטן ותוך שנה מגילוי המחלה מצא את מותו. יהי זכרו ברוך.

**"**"כזה היית עבורי וכזה תישאר לעולם – פורץ דרכים חדשות במעלה ההר, מתמודד כהלכה עם אתגרי החיים ותמיד עם חיוך רחב ולב אוהב" בנו נועם בן אשר